Moets en moenies van kapitaalwins-belasting | Landbou
Moets en moenies van kapitaalwins-belasting
Kapitaalwinsbelasting (KWB) is 'n rykmansbelasting. Dit is 'n manier vir die staat om addisioneel uit jou finansiële sukses te kan skep. KWB is ook nie 'n afsonderlike belasting soos baie mense dink nie. Dit is 'n inkomstebelasting op jou kapitaal. Hoe hoër jou inkomstebelastingskaal dus is, hoe meer KWB gaan jy betaal omdat jy kapitaalwinsbelasting teen jou marginale koers betaal (wat tot 45% kan wees).
Die maksimum koers waarteen jy op kapitaalwins belas word, is 18%. Dit is omdat net 40% van die wins in ag geneem word vir belasting, wat dan belas word teen 45% (die hoogste marginale koers). Dit bring die finale belastingplig te staan op 'n maksimum van 18% op die wins. Terloops, vir trusts is die koers 36% omdat 80% van die wins in ag geneem word en dan teen 45% belas word.
Jou wins word bereken deur die basiskoste (die aankoopprys plus enige toelaatbare verbeteringe) af te trek van die markwaarde op die dag dat jy die bate (soos 'n plaas, woonhuis of aandele) van die hand sit.